[{"text_idx": "#000000", "text": "La viruso kontrau\u0306takis, PRK revenis"}, {"text_idx": "#000001", "text": "Post unua okazigo en Aprilo 2021, plua aktivado de la viruso kaj plia nuligo de la stag\u0302o Printempas en Gresillon instigis nin reproponi de la 7a g\u0302is la 9a de Majo duan PRK \u2013 Printempan Retan Kursaron. Spite al manko de \u201cveraj\u201d renkontig\u0302oj kaj de fizikaj kontaktoj, cento da lernantoj, instruistoj, prelegantoj, artistoj, spektantoj de la vesperaj programoj tamen povis tra siaj ekranoj lerni, kundividi, kaj g\u0302ui Esperanton."}, {"text_idx": "#000002", "text": "Post semajnoj da espero, kiam estis fine decidite, ke PRINTEMPAS denove ne okazos, la ideo venis reproponi PRK-on."}, {"text_idx": "#000003", "text": "La sperta instruista teamo estis jam preta: Przemek Wierzbowski el Pollando, Szilva Szabolcs el Hungario, Tim Morley el Britio, kaj ni aktivuloj de Ins\u2019eo (Marion Quenut kaj Christophe Chazarein). Komence, ni iom hezitis reokazigi la aferon pro manko de tempo, J\u0302anik, la organizanto de PRINTEMPAS, insistis dirante ke pluraj alig\u0302intoj al Printempas s\u0302atus lerni prefere rete ol neniel."}, {"text_idx": "#000005", "text": "Do, ni proponis al Ines, eksvolontulo de EKC-Tuluzo kaj Bjalistoka Esperanto-societo zorgi pri la organiza flanko. S\u0302i kunordigis la tutan eventon, komfortigis la sperton de c\u0302iuj kaj ebligis la instruistojn fokusig\u0302i pri preparado kaj instruado. Aparte lau\u0306dindas s\u0302ia plurc\u0302apela kontribuo: s\u0302i efike kaj sindoneme plenumis multajn diversajn taskojn: de teknika helpo dum kurso g\u0302is prezentado de la vesperaj programoj, de varbado tra sociaj retoj g\u0302is rilatoj kun partneroj, artistoj, prelegantoj, de korespondo kun al alig\u0302intoj pri pagmanieroj g\u0302is redakto kaj sendo de informiloj, taksiloj...ktp... Sen s\u0302i, PRK eble ne reokazus, au\u0306 certe ne tiel bone."}, {"text_idx": "#000006", "text": "Ni reuzis la c\u0302arman grafikidentecon de pasintjare PRK kiun Przemek Wierzbowski iom readaptis."}, {"text_idx": "#000007", "text": "Kiel pasintjare, la lernantoj laboris sufic\u0302e intense: po 3 horojn matene kaj 2 posttagmeze. Entute, estis reprezentitaj 11 landoj (Centrafriko, Britio, Danio, Francio, Irlando, Hispanio, Ukrainio, Israelo, Pollando, Svislando kaj Usono). Admirinda la partoprenanto el Usono kiu vekig\u0302is 3 tagojn je la 4a frumatene por c\u0302eesti la kurson."}, {"text_idx": "#000008", "text": "C\u0302ijare bedau\u0306rinde, nur alig\u0302is unu komencanto, do ni decidis nuligi la komencantan kurson kaj ni (Marion kaj Christophe) dividis inter ni la instruadon al la A2-kursanoj. La kursaro finig\u0302is kun 27 lernantoj dividitaj en 4 klasoj, de 5 g\u0302is 7 lernantoj. Certe la malfrua anonco, kaj eble la \u201cZoom-laceco\u201d iel malaltigis la nombron de partoprenantoj kompare kun pasintjare (48 partoprenantoj), sed estis plezure revidi 7 homojn kiuj partoprenis la unuan PRK, kaj same plezure vidi novajn vizag\u0302ojn!"}, {"text_idx": "#000009", "text": "La kurso B2 kun Tim"}, {"text_idx": "#000010", "text": "Por la teknika flanko, ni elektis denove la aplikaj\u0302on Zoom. Pli ol unujaro poste, rimarkeblas kiel tiu ilo popularig\u0302is inter esperantistoj kaj malmulte da teknikaj problemoj okazis, s\u0302ajne multaj jam oftuzadas tiun programon. Ni ankau\u0306 kiel multaj aliaj esperanto-arang\u0302oj kreis telegram-grupojn, unu por organizantoj/instruistoj, alian por la partoprenantoj, g\u0302i sendube faciligis la komunikadon inter c\u0302iuj."}, {"text_idx": "#000012", "text": "La programon vi retrovu c\u0302i tie : vendredan, sabatan, dimanc\u0302an"}, {"text_idx": "#000014", "text": "Petro Bala\u0301z\u030c pri la poliglota kunveno"}, {"text_idx": "#000015", "text": "Erico Demaro pri dublado en Eo"}, {"text_idx": "#000016", "text": "Nicola Ruggiero pri Literaturo en Eo"}, {"text_idx": "#000017", "text": "Carlos Pesquera pri la kanalo Scivolemo"}, {"text_idx": "#000018", "text": "Tiujn vesperajn programojn ni volis tute malfermitaj al c\u0302iuj, tiel ke ni anoncis ilin en la sociaj retoj kaj . Malfacilas precize taksi la nombron de homoj, sed tre regule c\u0302irkau\u0306 40 personoj c\u0302eestis en la virtuala c\u0302ambro, sed konstante envenadis kaj foriradis homoj. En tiu nova mondo, kie retaj esperantaj programoj abundas, ne estis malbona atingo. Memorindas la lasta programero. Kiuj, lau\u0306 vi estis la homlupoj?"}, {"text_idx": "#000019", "text": "Iu nokto dum homlupa ludo"}, {"text_idx": "#000020", "text": "Post la fino de tiu dua PRK, ni kolektis la opiniojn de la partoprenintoj. Ni ricevis denove tre pozitivajn retrokuplojn, oni povas aprezi ne nur la sukceson sed la utilon de tia arang\u0302o. Multaj esprimis sian kontenton per mesag\u0302oj al la organizanto au\u0306 rekte al la instruisto."}, {"text_idx": "#000021", "text": "\u201cMultan dankon pro mirindaj lecionoj la lastajn du tagojn!\u201d\u201cTre bona ekvilibro inter parolado kaj gramatikaj ekzercoj\u201d\u201cDankon por bona kaj valora kurso\u201d\u201cMi multe s\u0302atis, ni multe amuzig\u0302is!\u201d\u201cTia stag\u0302o donis memfidon al mi, kurag\u0302on paroli.\u201d\u201cNe nur gravas la lecionoj, sed ankau\u0306 la motivigo de la partoprenantoj lerni plu. Tio tre sukcesis por mi.\u201d"}, {"text_idx": "#000022", "text": "Tiuj reagoj konfirmas tion, kion jam senteblas fine de niaj kursoj: la homoj s\u0302atis PRK-on kaj pretus plu partopreni tiajn retajn arang\u0302ojn kaj retajn kursojn."}, {"text_idx": "#000023", "text": "En 2020 certe okazis turnopunkto al la aplikado de retaj komunikiloj por Esperanto. Sufic\u0302as rigardi la pag\u0302aron . Tio kompreneble estas g\u0302enerala tendenco en la mondo: estas klare al c\u0302iuj, ke post la pandemio neniu plu estos same en nia maniero labori kaj lerni, ankau\u0306 en Esperantujo."}, {"text_idx": "#000024", "text": "Kompreneble, komputiloj kaj elektraj dratoj ne sufic\u0302as por konekti homojn. Ni senpacience atendas la revenon de neretaj kongresoj, de c\u0302eestaj stag\u0302oj en belaj lokoj kiel la Kastelo Gresillon au\u0306 en la pirenea vilag\u0302o Arrout. Sed estas evidente, ke la nuna situacio instigas nin plu plugi la kampon de reta Esperanto-instruado. Reteco de renkontig\u0302oj havas siajn avantag\u0302ojn, g\u0302i iel spitas la vojag\u0302og\u0302enojn kaj malaltigas la koston de partopreno. Reta Esperanto-instruado povas pli konveni al iuj, kiuj pro diversaj kialoj ne povas facile vojag\u0302i, kompletigi la alian kutiman oferton, aperi kiam estas malpli da aliaj ofertoj (ekz. vintre), ebligi pli internaciajn kaj grandajn lernantarojn."}, {"text_idx": "#000025", "text": "TEJO suksece organizis tute novan retan arang\u0302on RETOSO. UEA laste kune kun Kolombia Esperanto-Ligo organizis Esperanto-kurson en la hispana kaj s\u0302atus proponi similan kurson en la franca. Denove multaj kongresoj okazos rete por la dua somero. Multaj asocioj au\u0306 aktivuloj proponas retajn kursojn ofte troveblaj tra . Iloj, formoj, celgrupoj diversas. Tiujn temojn, tiujn spertojn, nova erasmus+ projekto \u201cReta Edukado Nun\u201d interalie pridiskutos. Ni atente sekvos tiujn projektojn."}, {"text_idx": "#000026", "text": "Fine menciindas ke profesia oferto de bonkvalitaj kursoj havas sian lokon en Esperantujo. Homoj pretas investi en kontentigajn kursojn kiel ili pretas pagi por c\u0302ia bona kaj utila servo. Instruistoj povas ankau\u0306 perlabori monon per Esperanto-instruado, plu trejnig\u0302i kaj profesiig\u0302i. Tamen PRK restis alirebla al c\u0302iuj monujoj, 3 lokoj estis ofertitaj je libera prezo kaj multaj partneraj asocioj (E@I, BES, EKC, JEFO kaj JEB) parte au\u0306 tute subvenciis la partoprenon de membroj. Ankau\u0306 dirindas ke 2 membroj de BES povis partopreni la kurson danke al KA1 projekto Erasmus+ , per tiaj projektoj Eu\u0306ropunio finance subtenas trejnig\u0302on kaj spertig\u0302on de organizo-membraro, rete au\u0306 ne."}, {"text_idx": "#000027", "text": "La koronaviruso eble pasos, sed certe PRK revenos!"}, {"text_idx": "#000029", "text": "Bonvenon sur la pag\u0302aro de Ins\u2019eo Ins'eo estas asocio kreita de kaj por Esperanto-instruistoj. G\u0302i estas ilo por tiuj, kiuj volas disvolvi instruadon pli modernan kaj profesian."}, {"text_idx": "#000030", "text": "Bonvenon sur la pag\u0302aro de Ins\u2019eo"}, {"text_idx": "#000031", "text": "Por ricevadi sciigojn pri novaj artikoloj, entajpu vian retadreson en c\u0302i tiu kampo:"}, {"text_idx": "#000034", "text": "Privateco : c\u0302i tiu retpag\u0302aro uzas kuketojn"}]